Leger kan miste autorisasjonen etter babydødsfall

En guttebaby døde og en ble alvorlig skadet etter at de ble omskåret ved et legekontor i Oslo. Nå risikerer to leger å miste muligheten til å praktisere.

afp000617200-Hr1gclWf4B.jpg RONEN ZVULUN

4. nov. 2013 17:11 Sist oppdatert 7. november 2013

En kirurg som deltok ved inngrepet der barnet døde i fjor, har fått varsel fra Statens helsetilsyn om advarsel eller begrensninger i autorisasjonen. Han deltok sammen med to andre leger ved omskjæringen.

I august i år gikk det galt igjen ved det samme legekontoret: En guttebaby ble akutt syk i forbindelse med omskjæring. De samme to legene som var med på omskjæringen da det første barnet døde, deltok også ved dette inngrepet.

En er spesialist i allmennmedisin, den andre har ingen spesialitet. Begge to har fått varsel fra Statens helsetilsyn om tre mulige reaksjoner: Advarsel eller begrensninger i autorisasjon eller tilbakekall av autorisasjon.

Den ene legen driver legekontoret hvor begge omskjæringene ble foretatt. De to andre legene arbeider andre steder.

Tre ukers frist

— Varslene om administrative reaksjoner ble sendt ut til de tre legene i slutten av oktober, og legene har nå tre uker på seg til å svare, sier fungerende avdelingsdirektør Aud Nordal i Statens helsetilsyn.

— Deretter vil vi vurdere hvilken reaksjon som er aktuell.

Ved det siste tilfellet, som skjedde i august i år, ble barnet akutt sykt, men det er uklart om det skjedde som følge av selve omskjæringen eller som en allergisk reaksjon på bedøvelsen.

Bekymringsmeldingen til Helsetilsynet kom fra Oslo universitetssykehus i begge sakene etter at ambulansepersonell reagerte.

Døde etter inngrepet

Etter at den to uker gamle gutten døde i fjor, bekreftet fylkeslege Petter Schou overfor Aftenposten at gutten døde av komplikasjoner etter omskjæring, og at spedbarnet ble omskåret på et legekontor på Oslos østkant en søndag formiddag.

Deretter dro familien hjem med gutten. Foreldrene til gutten kontaktet lege dagen etter og dro på sykehuset, men livet hans sto ikke til å redde. Foreldrene til gutten er muslimer.

Politiet avventer

Politiadvokat Pål-Fredrik Hjort Kraby opplyser at politiet startet etterforskning i saken etter anbefaling fra Helsetilsynet. Etterforskningen ble avsluttet i mai, og ble etter vanlige prosedyrer tilbakesendt Helsetilsynet for innstilling.

Politiet avventer nå utfallet av Helsetilsynets behandling, og om tilsynet vil anbefale straff eller ikke. Avdelingsdirektør Aud Nordal opplyser at innstillingen vil bli sendt politiet når tilsynet har fått legenes svar.